CELEX: 32020L0612
Language: sl
Date: 2020-05-04 00:00:00
Title: Direktiva Komisije (EU) 2020/612 z dne 4. maja 2020 o spremembi Direktive 2006/126/ES Evropskega parlamenta in Sveta o vozniških dovoljenjih (Besedilo velja za EGP)

5.5.2020   
               
               
                  SL
               
               
                  Uradni list Evropske unije
               
               
                  L 141/9
               
            
         DIREKTIVA KOMISIJE (EU) 2020/612
         z dne 4. maja 2020
         o spremembi Direktive 2006/126/ES Evropskega parlamenta in Sveta o vozniških dovoljenjih
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive 2006/126/ES Evropskega parlamenta in Sveta z dne 20. decembra 2006 o vozniških dovoljenjih (1) ter zlasti člena 8 Direktive,
         ob upoštevanju naslednjega:
         
                     (1)
                  
                  
                     Veljavnost sedanjih posebnih določb o možnosti držav članic, da se odločijo, da na vozniških dovoljenjih za vozila kategorij C, CE, D ali DE ne bodo navajale nobenih omejitev na vozila z avtomatskim menjalnikom, bi bilo treba razširiti na imetnike vozniških dovoljenj za vozila kategorij BE, C1, C1E, D1 in D1E, če ima kandidat že vozniško dovoljenje, pridobljeno na podlagi opravljenega preizkusa na vozilu z ročnim menjalnikom za vsaj eno izmed naslednjih kategorij: B, BE, C, CE, C1, C1E, D, DE, D1 ali D1E.
                  
               
                     (2)
                  
                  
                     Navedeno razširitev bi bilo treba opraviti glede na tehnični napredek, zlasti ob upoštevanju dejstva, da se v prometni industriji razvijajo in vse pogosteje uporabljajo sodobnejša in varnejša vozila, ki manj onesnažujejo okolje in so opremljena z raznovrstnimi polavtomatskimi, avtomatskimi ali hibridnimi menjalniki. Poleg tega bo poenostavitev sedanjih omejitev za vožnjo avtomatskih vozil zmanjšala upravno in finančno breme za zainteresirane strani, vključno z MSP in mikropodjetji, ki poslujejo na področju cestnega prevoza.
                  
               
                     (3)
                  
                  
                     Zahteve za testna motorna kolesa kategorije A2, ki se uporabljajo za preizkuse spretnosti in ravnanja, je treba prilagoditi tehničnemu napredku, zlasti razvoju zgorevalnega motorja in okvira vozila ter širši uporabi električnih motornih vozil. S prilagoditvijo tehničnih specifikacij za testna vozila kategorije A2 bi bilo treba zagotoviti tudi, da se kandidati preizkusijo v vozilih, ki so reprezentativna za kategorijo, za katero naj bi se izdalo vozniško dovoljenje.
                  
               
                     (4)
                  
                  
                     Direktivo 2006/126/ES bi bilo zato treba ustrezno spremeniti.
                  
               
                     (5)
                  
                  
                     V skladu s Skupno politično izjavo držav članic in Komisije o obrazložitvenih dokumentih z dne 28. septembra 2011 (2) so se države članice zavezale, da bodo v upravičenih primerih obvestilu o ukrepih za prenos priložile enega ali več dokumentov, v katerih bo pojasnjeno razmerje med elementi direktive in ustreznimi deli nacionalnih instrumentov za prenos.
                  
               
                     (6)
                  
                  
                     Ukrepi iz te direktive so v skladu z mnenjem Odbora za vozniška dovoljenja –
                  
               SPREJELA NASLEDNJO DIREKTIVO:
         
            Člen 1
            Priloga II k Direktivi 2006/126/ES se spremeni v skladu s Prilogo k tej direktivi.
         
         
            Člen 2
            
               1.   Države članice najpozneje do 1. novembra 2020 sprejmejo in objavijo zakone in druge predpise, potrebne za uskladitev s to direktivo. Besedila navedenih predpisov nemudoma sporočijo Komisiji.
               Navedene predpise uporabljajo od 1. novembra 2020.
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.   Države članice Komisiji sporočijo besedilo temeljnih predpisov nacionalnega prava, sprejetih na področju, ki ga ureja ta direktiva.
            
         
         
            Člen 3
            Ta direktiva začne veljati dvajseti dan po objavi v Uradnem listu Evropske unije.
         
         
            Člen 4
            Ta direktiva je naslovljena na države članice.
         
         
            V Bruslju, 4. maja 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 403, 30.12.2006, str. 18.
         
            (2)  UL C 369, 17.12.2011, str. 14.
      
      
         
            PRILOGA
            Priloga II k Direktivi 2006/126/ES se spremeni:
            
                        (a)
                     
                     
                        točka 5.1.3 se nadomesti z naslednjim:
                        „5.1.3 Posebne določbe za vozila kategorij BE, C, CE, C1, C1E, D, DE, D1 in D1E
                        Države članice se lahko odločijo, da na vozniških dovoljenjih za vozila kategorij BE, C, CE, C1, C1E, D, DE, D1 ali D1E iz točke 5.1.2 ne bodo navajale nobenih omejitev na vozila z avtomatskim menjalnikom, če ima kandidat že vozniško dovoljenje, pridobljeno na podlagi opravljenega preizkusa na vozilu z ročnim menjalnikom za vsaj eno izmed naslednjih kategorij: B, BE, C, CE, C1, C1E, D, DE, D1 ali D1E, ter je med preizkusom spretnosti in ravnanja opravil operacije iz točke 8.4.“;
                     
                  
                        (b)
                     
                     
                        v točki 5.2 se drugi pododstavek drugega podnaslova Kategorija A2 nadomesti z naslednjim:
                        „Če motorno kolo poganja motor z notranjim izgorevanjem, je kubična prostornina motorja najmanj 250 cm3.“.